En nordmand er i gang med sit livs svømmetur - han vil krydse Skagerrak på 30 timer.

Han startede med at plaske rundt i nogle norske fjorde, og så fandt han på at svømme over den Engelske Kanal. Men ikke nok med det. Torsdag tog nordmanden Stian Vikra ud på sit livs hårdeste svømmetur: På lige omkring 30 timer har han tænkt sig at krydse Skagerak for at ramme den nordjyske vestkyst. Vi snakker med ham klokken tre natten til torsdag. Stian Vikra og hans hjælpere pakker de sidste ting og sejler ud fra Kristiansand til øen Flekkeøy. Det er herfra svømmeturen over Skagerak skal starte - en tur på 120 kilometer. - Jeg har forberedt mig mentalt i to år på, at den her tur skal lykkes, siger Stian Vikra. Han gør det for at teste sig selv, og samtidig for at gøre opmærksom på at folk skal tage stilling til organdonation. Selv har Stian Vikra mistet sin fætter, der aldrig nåede at få et nyt hjerte. - Jeg vil gøre mit for at bidrage til kortere ventelister, siger han. Lykkes den muskuløse nordmand med sin tur over Skagerak er han i Hanstholm fredag aften eller nat.